



**REPUBLIKA HRVATSKA**

**BJELOVARSKO-BILOGORSKA ŽUPANIJA**

**UPRAVNI ODJEL ZA FINANCIJE**

**OBRAZLOŽENJE POLUGODIŠNJEG IZVJEŠTAJA O IZVRŠENJU PRORAČUNA BJELOVARSKO-BILOGORSKE ŽUPANIJE ZA 2024. GODINU**

Sukladno Pravilniku o polugodišnjem i godišnjem izvještaju o izvršenju proračuna i financijskog plana („Narodne novine broj 85/2023.) kojim se propisuje izgled, sadržaj, obveznici primjene, način i rokovi podnošenja, donošenja i objave polugodišnjeg i godišnjeg izvještaja o izvršenju proračuna i finacijskog plana sastavljen je Polugodišnji izvještaj o izvršenju Proračuna Bjelovarsko-bilogorske županije za 2024. godinu.

Nakon prijenosa osnivačkih prava četiri osnovne škole u nadležnost jedinica lokalne samouprave i Opće Bolnice Bjelovar u nadležnost Ministarstva zdravstva Županija ima 42 korisnika uvrštenih u Registar proračunskih i izvanproračunskih korisnika čiji su vlastiti i namjenski prihodi i primici te rashodi i izdaci pored onih Županijskih obuhvaćeni u ovom Polugodišnjem izvještaju.

Poštujući odredbe navedenog Pravilnika Polugodišnji izvještaj o izvršenju Proračuna Bjelovarsko-bilogorske županije za 2024. godinu sadrži **opći dio, posebni dio, obrazloženje i posebne izvještaje.**

***Opći dio***

Plan prihoda i primitaka proračuna Bjelovarsko-bilogorske županije za 2024. godinu iznosi 93.879.983,00 €. Uzimajući u obzir odlazak Opće bolnice Dr. A Višić Bjelovar u nadležnost države čiji je financijski plan ranijih godina imao značajan udio Proračunu Županije, otežana je usporedba ostvarenja podataka tekuće godine u odnosu na isto razdoblje prošle godine. Prihodi i primici u razdoblju 01.01.-30.06.2024. godine ostvareni su u iznosu od 48.940,194,84 € što je 15,05 % manje u odnosu na promatrano razdoblje prethodne godine, odnosno 52,13 % u odnosu na plan tekuće godine. Ostvarenje rashoda i izdatka od planiranih 96.909.522,00 € iznosi 49.799.084,68 € odnosno 51,39 %. Manjak prihoda i primitaka i rashoda i izdataka izvještajnog razdoblja iznosi 858.739,84 €. S prenesenim viškom iz prethodnog razdoblja utvrđenim u financijskim izvještajima proračuna i proračunskih korisnika u iznosu od 602.546,90 € manjak za pokrivanje u budućem razdoblju iznosi 256.192,92 €.

Prikaz manjka Bjelovarsko-bilogorske županije

|  |  |  |  |  |
| --- | --- | --- | --- | --- |
|  |  |  |  |  |
| UKUPNO PRIHODI I PRIMICI | 93.879.983,00 | 93.879.983,00 | 48.940.344,84 | 52,13 |
| UKUPNO RASHODI I IZDACI | 96.909.522,00 | 96.909.522,00 | 49.799.084,68 | 51,39 |
| RAZLIKA VIŠAK/MANJAK | -3.029.539,00 | 3.029.539,00 | -858.739,84 | 28,35 |

**IZVJEŠTAJ O PRIHODIMA I RASHODIMA PREMA EKONOMSKOJ KLASIFIKACIJI** sadržiprikaz prihoda i rashoda prema ekonomskoj klasifikaciji za izvještajno razdoblje prethodne, plan za proračunsku godinu i izvršenje za izvještajno razdoblje tekuće godine.

***Prihodi poslovanja*** u razdoblju 01.01.-30.06.2024. godine ostvareni su u iznosu 48.288.603,68 €, što je 14,14% manje od u odnosu na ostvarenje istog razdoblja prošle godine, a 52,54 % u odnosu na plan. Isti obuhvaćaju prihode od poreza, pomoći iz inozemstva i od subjekata unutar općeg proračuna, prihode od imovine, prihode od upravnih i administrativnih pristojbi, pristojbe po posebnim propisima i naknade, prihode od prodaje proizvoda i robe te pruženih usluga i prihode od donacija te povrate po protestiranim jamstvima, prihode iz nadležnog proračuna i od HZZO-a temeljem ugovornih obveza, kazne, upravne mjere i ostale prihode.

**(61) Prihodi od poreza** kao najznačajniji izvorni prihodi Županije u odnosu na prošlu godinu u porastu su za 28,01%, dok je u odnosu na plan ostvarenje 56,08%. Porez na dohodak ostvaren je 29,33% više u odnosu na prošlu godinu, a u odnosu na plan ove godine ostvarenje je 56,74%. Od toga, prihod od poreza na dohodak ostvaren na ime decentralizranih funkcija koji se namjenski raspoređuje ostvaren je u iznosu od 728.436,85 €.

Nenamjenski dio prihoda od poreza na dohodak u obračunskom razdoblju ostvaren je u iznosu od 3.690.227,47 € što je 34,53% više u odnosu na promatrano razdoblje prošle godine, a 50,50% više u odnosu na plan.

Povrat poreza i prireza na dohodak po godišnjoj prijavi izvršen je u iznosu 1.569.207,13 €.

Porez na dohodak

|  |  |  |  |  |  |  |
| --- | --- | --- | --- | --- | --- | --- |
| **Oznaka** | **Ostvarenje preth. god. (1)** | **Izvorni plan 2024.(2.)** | **Tekući plan 2024. (3.)** | **Ostvarenje 30.06.2024. (4.)** | **Indeks 4./1. (5.)** | **Indeks 4./3. (6.)** |
| **611 POREZ I PRIREZ NA DOHODAK** | **2.743.066,49** | **7.306.993,00** | **7.306.993,00** | **3.690.227,47** | **134,53** | **50,5** |
| 6111 POREZ I PRIREZ NA DOHODAK OD NESAMOSTALNOG RADA | 3.747.527,76 | 8.300.000,00 | 8.300.000,00 | 4.965.559,92 | 132,5 | 59,83 |
| 6115 POREZ I PRIREZ NA DOHODAK PO GODIŠNJOJ PRIJAVI | 96.581,98 | 150.000,00 | 150.000,00 | 293.874,68 | 304,27 | 195,92 |
| 6117 POVRAT POREZA I PRIREZA NA DOHODAK PO GODIŠNJOJ PRIJAVI | -1.101.043,25 | -1.143.007,00 | -1.143.007,00 | -1.569.207,13 | 142,52 | 137,29 |

U odnosu na promatrano razdoblje prošle godine porez na cestovna motorna vozila u blagom je porastu za 7,18% dok je porez na automate i zabavne igre u manji za 6,79% .

Porez na nasljedstva i darove koji varira kroz godine također bilježi povećanje u odnosu na obračunsko razdoblje prošle godine, a u odnosu na plan ove godine ostvarenje je 879,02% . Isti je teško procijeniti jer obveza plaćanja poreza na nasljedstva i darove nastaje u trenutku pravomoćnosti rješenja o nasljeđivanju ili odluke javnopravnog tijela ili suda u trenutku primitka dara. Osnovicu poreza na nasljedstva i darove utvrđuje nadležno porezno tijelo. Porez na nasljedstva i darove plaća se po stopi od 4%.

**(63) Pomoći iz inozemstva i od subjekata unutar općeg proračuna** ostvarene su u visini 27.486.916,07 € što je 17,72% više u odnosu na ostvarenje promatranog razdoblja prethodne godine, a 48,89% odnosu na plan 2024. godine. Od toga je Županija ostvarila sljedeće pomoći:

- Ministarstvo financija – fiskalno izravnanje 884.566,98 €;

* Tekuće pomoći iz Državnog proračuna – povjereni poslovi Ureda državne uprave u iznosu 630.433,50 €;
* Ministarstvo branitelja - za podmirenje troškova pogreba hrvatskih branitelja 90.341,66 €;
* Ministarstvo znanosti, obrazovanja i športa- za prijevoz učenika SŠ 128.141,82 €;
* Tekuće pomoći iz Državnog proračuna– Projekt“ Pomoćnici u nastavi faza VI" 15.450,00 €;

Tekuće pomoći iz Državnog proračuna **–** Projekt školski obrok za sve 355,23 €;

* Tekuće pomoći iz Državnog proračuna **–** školski medni dan 8,00 €;
* Ministarstvo mora, prometa i infrastrukture **–** prijevoz putnika u cestovnom prometu 1.181.882,66 €;
* Kapitalne pomoći iz Državnog proračuna **–** opremanje i uspostava cjelodnevne škole OŠ Mate Lovraka veliki Grđevac – 73.492,86 €;
* Tekuće pomoći izravnanja za decentralizirane funkcije **–** 2.089.826,33 €.

Povećanje tekućih pomoći od izvanproračunskih korisnika u odnosu na promatrano razdoblje prošle godine u iznosu 56,08% odnosi se na doznačena sredstva Zavodu za hitnu medicinu za isplatu Covid dodatka, odnosno privremenog dodatka po Odluci Vlade RH.

Tekuće pomoći proračunskim korisnicima iz proračuna koji im nije nadležan ostvarene su u iznosu od 20.549.765,78 € i najvećim dijelom odnose se na pomoći Ministarstva znanosti i obrazovanja za rashode zaposlenih kod korisnika u osnovnom i srednjem školstvu, sufinanciranje produženog boravka u školi i financiranje predškole, dok se kapitalne pomoći odnose na sredstva za nabavu udžbenika kod korisnika u osnovnom i srednjem školstvu te projekcijskog platna u OŠ Đulovac.

Bjelovarsko-bilogorska županija ostvarila je pomoći za projekt „Školski obrok za sve“ u iznosu od 2.012,99 €, projekt “Pomoćnici u nastavi faza VI“ u iznosu 87.550,00 € i projekt „Školska shema“ u iznosu 2.578,37 €.

Navedene pomoći kod korisnika uglavnom se odnose na pomoći iz Državnog proračuna za provođenje Erasmus projekata kod korisnika u školstvu. Značajniji iznos prema zahtjevu za nadokandu sredstava povukla je Medicinska škola za provođenje projekta RCK 2 Medicinske škole Bjelovar. Kapitalne pomoći ostvarili su korisnici u zdravstvu.

(**64) Prihodi od imovine obuhavaćaju prihode od financijske i nefinancijske imovine** i u odnosu na obračunsko razdoblje prošle godine povećane su za 116,05% dok je ostvarenje u odnosu na plan 35,11%. Prihodi od financijske imovine u porastu su u odnosu na prošlu godinu iz razloga naplate zateznih kamata i uplate viškova vlastitih prihoda korisnika. Prihodi od nefinancijske imovine obuhvaćaju naknadu za koncesiju prava lova, distribuciju plina, prihode od zakupa poljoprivrednog zemljišta, ostale prihode od iznjmljivanja i zakupa imovine, naknadu za eksploataciju mineralnih sirovina, lovozakupninu. U odnosu na obračunsko razdoblje prošle godine primjetno je povećanje naknade za korištenje nefnancijske imovine zahvaljujući ostvarenju naknade za pridobivene količine energetske mineralne sirovine uslijed puštanja u pogon skladišta podzemnog plina u Grubišnom Polju.

(**65) Prihodi od upravnih i administrativnih pristojbi**, **prihodi po posebnim propisima i naknada** u odnosu na promatrano razdoblje prethodne godine manji su za 43,06 %, a izvršenje u odnosu na plan je 55,86 %. Upravne i administrativne pristojbe ostvaruje Županija i u odnosu na ostvarenje prošle godine izvšenje je 9,5% manje. Prihode po posebnim propisima u većem dijelu ostvaruju proračunski korisnici (sufinanciranje cijene usluge, participacije i sl., prihodi od produženog boravka, zdravstveno osiguranje, prihodi s naslova osiguranja i refundacija štete).

**(66) Prihodi od prodaje proizvoda i robe te pruženih usluga i prihodi od donacija te** **povrati po protestiranim jamstvima** ostvareni su u visini od 3.848.074,83 € kn što je 7,77 %više u odnosu na promatrano razdoblje prethodne godine, a u odnosu na plan 2024. godine izvršenje je 61,96 %. Od toga Županija je ostvarila 26.926,39 €, dok je ostatak prihoda ostvaren kod proračunskih korisnika. U okviru ovih prihoda, prihodi od pruženih usluga ostvareni su u iznosu od 3.266.048,56 € što je povećanje od 5,48% u odnosu na isto razdoblje prošle godine. U odnosu na promatrano razdoblje prošle godine gledajući ukupno korisnici u srednjem školstvu imaju porast ovih prihoda za 50%. Povećanje kapitalnih donacija odnosi se na prijenos prava vlasništva CARNETA ustanovama u osnovnom školstvu (donacija opreme), donaciju za kombi vozilo Saveza čeha ČOŠ Josipa Ružičke Končanica, te ostalih donacija korisnicima temeljem zaključenih ugovora.

**(67) Prihodi iz nadležnog proračuna i od HZZO-a na temeljem ugovornih obveza** u iznosu od 9.509.254,09 €, u cijelosti su ostvarili korisnici u zdravstvu. U odnosu na obračunsko razdoblje prošle godine znatno su smanjeni iz razloga prelaska Opće bolnice Dr. Anđelko Višić u nadležnost Ministarstva.

**(68) Kazne, upravne mjere i ostali prihodi** ostvareni su iznosu 182.654,34 € što je 18,47 % manje u odnosu na ostvarenje promatranog razdoblja prošle godine, a 47,84 % u odnosu na plan tekuće godine. U okviru istih evidentirani su prihodi od povrata stipendija u proračun i ostvarenje prihoda s ostalih osnova.

***Prihodi od prodaje nefinancijske imovine*** ostvareni su u ukupnom iznosu od 47.415,73 € što je ostvarenje od 82,13% u odnosu na plan tekuće godine a 14,09% manje u odnosu na ostvarenje prethodne godine.

**(71)** **Prihodi od prodaje neproizvedene dugotrajne imovine** odnose se na prihod od prodaje poljoprivrednog zemljišta i u padu su u odnosu na isto obračunsko razdoblje prošle godine, a u odnosu na plan ostvarenje je 18,3%.

(**72) Prihodi od prodaje proizvedene dugotrajne imovine** odnose se na prodaju, odnosno obročnu otplatu stanova za zaposlene kod proračunskih korisnika u iznosu 28.010,78 €, prodaju ostale uredske opreme i namještaja u iznosu od 1.245,00 € te prodaju osobnog automobila u iznosu od 8.430,00 €.

***Rashodi poslovanja*** ostvareni su u ukupnom iznosu od 46.061.643,52 €, odnosno 55,14% u odnosu na plan tekuće godine.

**(31) Rashodi za zaposlene** u odnosu na promatrano razdoblje prethodne godine na ukupnoj razini bilježe pad od 11,68% iz već ranije spomenutog prelaska Opće bolnice dr. Anđelko Višić u nadležnost Ministarstva koja je u strukturi rashoda za zaposlene imala značajan udio. Općenito, korisnici imaju porast ovih rashoda zbog povećanja plaća sukladno novoj Uredbi o nazivima radnih mjesta, uvjetima za raspored i koeficijentima za obračun plaće u javnim službama.

**(32) Materijalni rashodi** također iz već navedenog razloga imaju značajan pad od 31,54 % u odnosu na promatrano razdoblje prethodne godine dok izvršenje u odnosu na plan tekuće godine iznosi 44,3%. Uslijed iskazne potrebe za nabavom radne zaštitne obuće i odjeće za djelatnike, kako Županije tako i kod proračunskih korisnika u prvom polugodištu ove godine iskazano je povećanje ovih rashoda u odnosu na isto razdoblje prošle godine. Komunalne usluge povećane su iz razloga što je došlo do povećanja naknade za odvoz komunalnog otpada, dok se povećanje naknade troškova osobama izvan radnog odnosa odnosi se na provođenje Erasmus projekata kod korisnika u srednjem školstvu.

**(34) Financijski rashodi** obuhvaćaju isplaćene kamate za dugoročne kredite Županije, Opće bolnice Bjelovar, Doma za starije osobe, Glazbene škole V. Lisinski, OŠ Rovišće te redovne naknade poslovnoj banci.

**(35) Subvencije** su ostvarene gotovo 50,00% manje u odnosu na isto razdoblje prethodne godine iz razloga što se prošle godine vršila isplata subvencija poljoprivrednicima za štetu nastalu uslijed olujnog nevremena. Ove godine u prvom polugodištu povećane su subvencije trgovačkim društvima za sufinanciranje nabavke novih rabljenih strojeva i opreme.

**(36) Pomoći dane u inozemstvo i unutar općeg proračuna manje su** za 99,06% iz razloga što su prethodne godine isplaćene naknade šteta za građevinske objekte u jedinicama lokalne samouprave nastale uslijed jakog nevremena u rujnu 2022. godine.

**(37) Naknadne građanima i kućanstvima na temelju osiguranja i druge naknade** odnose se na naknade građanima i kućanstvima isplaćene u novcu koje se u najvećem dijelu odnose na stipendije i školarine, na podmirenje pogrebnih troškova preminulih hrvatskih branitelja, subvencije za stambene kredita liječnika i medicinskog osoblja, naknade za novorođeno dijete. Naknade građanima i kućanstvima u naravi u najvećem dijelu odnosi se na sufinanciranje prijevoza učenika osnovnih i srednjih škola, potporu željezničkog i linijskog autobusnog prijevoza.

**(38) Ostali rashodi** obuhvaćaju tekuće i kapitalne donacije koje u najvećem dijelu osigurava i isplaćuje Županija iz izvornog dijela proračuna nacionalnim zajednicama i manjinama, udrugama, političkim strankama, civilnim društvima - kroz javni poziv od interesa za Bjelovarsko-bilogorsku županiju, sportskim društvima, humanitarnim organizacijama i sl. Temeljem prijenosa EU sredstava Medicinska škola Bjelovar za projekt Uspostava RCK 2 izdvojila je 228.253,33 €. Kapitalne donacije u iznosu od 319.999,63 € odnose se na rekonstrukciju krovišta izložbene hale na „Bjelovarskom sajmu“.

***Rashodi za nabavu nefinancijske imovine*** ostvareni su u ukupnom iznosu od 2.032.849,61€ što je 22,4% više nego u istom razdoblju prethodne godine.

**(42)** **Rashodi za nabavu proizvedene dugotrajne imovine** odnose se na ulaganja županije u imovinu, opremanje korisnika u osnovnom i srednjem školstvu, zdravstvu. Od značajnijeg ulaganja Županija je zajedno sa osiguranim sredstvima „Hrvatskih voda“ u obračunskom razdoblju izdvojila 145.812,50 € za izradu projektne dokumentacije za sustav navodnjavanja Kapelica – Kaniška Iva. Iz izvornih sredstava, za dovršetak školsko-sportske dvorane Hercegovac, izdvojeno je 148.188,44 €. Prijevozna sredstva u cestovnom prometu u najvećoj mjeri odnose se na nabavu kombi vozila za potrebe korisnika u školstvu.

**(45) Rashodi za dodatna ulaganja na građevinskim objektima** u najvećoj mjeri se odnose uređenje igrališta OŠ Sirač u iznosu od 20.319,66 €, dovršetak izgradnje G. škole V. Lisinski Bjelovar u iznosu 622.182,08 €, uređenje zgrade školskog dispanzera u Daruvaru, te ostala ulaganja Doma zdravlja BBŽ u iznosu od 175.296,68 €.

**IZVJEŠTAJ O PRIHODIMA I RASHODIMA PREMA IZVORIMA FINANCIRANJA**

Izvore financiranja čine skupine prihoda i primitaka iz kojih se podmiruju rashodi i izdaci za određene vrste i utvrđene namjene.

***Prihodi***

Izvor 11 ostvaren je 22,86% više u odnosu na isto razdoblje prošle godine zbog bolje naplate poreza na dohodak.

Izvor 14 Prihodi od nefinancijske imovine u prvom polugodištu ove godine naplaćeni su više za 116,45% iz razloga bolje naplate naknada za koncesije i naknada za korištenje nefinancijske imovine.

Izvor 35 Prihodi za posebne namjene – korisnici smanjen je u odnosu na isto razdoblje prošle godine iz razloga promjene nadležnosti proračuna Općoj Bolnici Dr. Anđelko Višić koja je velikim dijelom ostvarivala navedene prihode.

Izvor 41 Pomoći iz Riznice i ministarstava povećan je iz razloga što su doznačena sredstva za plaće korisnika koje osigurava Državni proračun rasla u skladu sa važećim zakonskim propisima.

Izvor 51 donacije u najvećoj mjeri odnose se na donacije korisnicima u školstvu.

***Rashodi***

Iz izvora 11 financiraju se sve redovne aktivnosti upravnih odjela. Povećanje u odnosu na prošlogodišnje izvršenje za isto razdoblje odnosi se na aktivnosti financiranja programa malog, srednjeg poduzetništva i obrtništva, javnu uslugu prijevoza, sufinanciranje prijevoza učenika osnovnih škola, dovršetak izgradnje školsko-sportske dvorane u Hercegovcu, sufinanciranje izrade projektno-tehničke dokumentacije, te osiguravanje dodatnih sredstava za financiranje plaća u Domu za starije osobe.

Rashodi koji se financiraju iz izvora Prihodi za posebne namjene, pomoći i donacije utrošeni su za točno utvrđene namjene.

**IZVJEŠTAJ O RASHODIMA PREMA FUNKCIJSKOJ KLASIFIKACIJI**

**Funkcija 04 Ekonomski poslovi**  u odnosu na promatrano razdoblje prošle godine povećane su zbog uvođenja javne usluge prijevoza putnika u cestovnom prometu, potpora razvoja kontinentalnog turizma, financiranja javne turističke infrastrukture, revitalizaciije prostora na Bjelovarskom sajmu koji su razvrstani u podfunkcije navedene funkcije.

**IZVJEŠTAJ RAČUNA FINANCIRANJA PREMA EKONOMSKOJ KLASIFIKACIJI**

Navedeni izvještaj sadrži prikaz primitaka i izdataka prema ekonomskoj klasifikaciji.

***Primici od financijske imovine i zaduživanja*** izvršeni su u ukupnom iznosu od 604.325,43 € odnosno 31,48% u odnosu na plan tekuće godine a 53,94% manje u odnosu na prethodnu godinu.

(**84) Primici od zaduživanja** u obračunskom razdoblju iznose 604.325,43 €. Iznos od 524.142,75 € odnosi se na povlačenje kredita Glazbene škole V. Lisinski Bjelovar a ostatak iznosa odnosi se na leasing za nabavu kombi vozila za potrebe korisnika u školstvu.

***Izdaci za financijsku imovinu i otplate zajmova*** iznose 1.704.591,55 €, odnosno 80,33% što je 50,26% manje u odnosu na prethodnu godinu.

**(54) Izdaci za otplatu glavnice primljenih kredita i zajmova** obuhvaća otplatu glavnice za četiri školsko-športske dvorane u iznosu 197.068,60 €, povrat namirenja poreza na dohodak u iznosu 99.374,28 €, otplatu duga iz ranijih godina Ministarstvu poljoprivrede u iznosu 89.142,94 €, otplatu kredita Medicinske škole Bjelovar u iznosu od 1.248.000,00 €, otplatu kredita Zavoda za javno zdravstvo u iznosu od 40.000,00 € i Doma za starije osobe u iznosu od 17.253,56 €. U nešto manjem iznosu škole su imale otplatu leasinga za nabavu kombi vozila.

**IZVJEŠTAJ RAČUNA FINANCIRANJA PREMA IZVORIMA FINANCIRANJA**

Primitak 604.325,43 € obuhvaća primljene kredite i zajmove u obračunskom razdoblju. Izdaci po izvorima u iznosu 1.704.591,55 € sadrže prikaz izvora iz kojih se podmiruju krediti.

***Posebni dio Proračuna***

Organizacijska klasifikacija sadrži prikaz rashoda i izdataka proračuna iskazanih po organizacijskoj klasifikaciji.

Posebni dio Polugodišnjeg izvještaja o izvršenju Proračuna iskazan je po organizacijskoj i programskoj klasifikaciji. Izvještaj po programskoj klasifikaciji sadrži prikaz rashoda i izdataka proračuna iskazanih po organizacijskoj klasifikaciji, izvorima financiranja i ekonomskoj klasifikaciji raspoređenih u programe koji se sastoje od aktivnosti i projekata što je detaljno obrazloženo u obrazloženjima nadležnih upravnih odjela uz posebni dio proračuna.

**SLUŽBENICA KOJA PRIVREMENO**

**OBAVLJA DUŽNOST PROČELNICE**

**Sanja Feher, mag.oec.**